ประกาศคณะกรรมการกํากับหลักทรัพย์และตลาดหลักทรัพย์ที่ กจ. 4/2546เรื่อง การขออนุญาตและการอนุญาตให้เสนอขาย หุ้นกู้อนุพันธ์ที่ออกใหม่ อาศัยอํานาจตามความในมาตรา 14 มาตรา 34(1) มาตรา 35 มาตรา 40(11) มาตรา 41(3) และ (4) มาตรา 43(3) และมาตรา 49 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ประกาศนี้ให้มีผลใช้บังคับตั้งแต่วันที่ 16 พฤษภาคม พ.ศ. 2546 เป็นต้นไปข้อ ๒ ในประกาศนี้ (1) คําว่า "บริษัทย่อย" "หุ้นกู้ระยะสั้น" "ผู้ลงทุนสถาบัน" "ผู้บริหาร" "ผู้มีอํานาจควบคุม" และ "ผู้ที่เกี่ยวข้อง" ให้มีความหมายเช่นเดียวกับบทนิยามของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์ (2) "บริษัท" หมายความว่า บริษัทจํากัดหรือบริษัทมหาชนจํากัด (3) "หุ้นกู้อนุพันธ์" หมายความว่า หุ้นกู้ที่มีข้อกําหนดเกี่ยวกับการชําระหนี้ตามหุ้นกู้ในลักษณะใดลักษณะหนึ่งดังนี้ (ก) มูลค่าผลตอบแทนที่ชําระขึ้นอยู่กับปัจจัยอ้างอิงที่กําหนดไว้ล่วงหน้า ซึ่งปัจจัยอ้างอิงดังกล่าวไม่ใช่อัตราดอกเบี้ย (ข) มูลค่าต้นเงินทั้งหมดหรือบางส่วนที่ไถ่ถอนขึ้นอยู่กับปัจจัยอ้างอิงที่กําหนดไว้ล่วงหน้า หรือ (ค) ให้สิทธิผู้ออกในการไถ่ถอนต้นเงินหรือจ่ายผลตอบแทน หรือให้สิทธิผู้ถือในการได้รับชําระคืนต้นเงินหรือผลตอบแทน ไม่ว่าทั้งหมดหรือบางส่วน เป็นหลักทรัพย์ซึ่งมิใช่หุ้นที่ออกใหม่โดยผู้ออกหุ้นกู้อนุพันธ์หรือทรัพย์สินอื่น (4) "การเสนอขายหุ้นกู้อนุพันธ์ต่อผู้ลงทุนสถาบัน" หมายความว่า การเสนอขายหุ้นกู้อนุพันธ์ต่อผู้ลงทุนสถาบัน และมีการจดข้อจํากัดการโอนหุ้นกู้อนุพันธ์ให้จํากัดอยู่เฉพาะผู้ลงทุนสถาบันดังกล่าว (5) "ข้อกําหนดสิทธิ" หมายความว่า ข้อกําหนดว่าด้วยสิทธิและหน้าที่ของผู้ออกหุ้นกู้อนุพันธ์และผู้ถือหุ้นกู้อนุพันธ์ (6) "บุคคลภายในของบริษัทที่ออกหุ้นอ้างอิง" หมายความว่า บุคคลที่อยู่ในฐานะที่อาจมีโอกาสล่วงรู้ข้อมูลภายในของบริษัทที่ออกหุ้นอ้างอิงอันเนื่องมาจากการมีโครงสร้างการถือหุ้นหรือการจัดการร่วมกับบริษัทที่ออกหุ้นอ้างอิง โดยเฉพาะอย่างยิ่งบุคคลที่มีลักษณะใดลักษณะหนึ่งดังต่อไปนี้ด้วย (ก) ถือหุ้นไม่ว่าโดยทางตรงหรือทางอ้อมเกินกว่าร้อยละยี่สิบห้าของจํานวนหุ้นที่มีสิทธิออกเสียงทั้งหมดของบริษัทที่ออกหุ้นอ้างอิง (ข) มีบริษัทที่ออกหุ้นอ้างอิงเป็นผู้ถือหุ้นไม่ว่าโดยทางตรงหรือทางอ้อมเกินกว่าร้อยละยี่สิบห้าของจํานวนหุ้นที่มีสิทธิออกเสียงทั้งหมด (ค) มีผู้ถือหุ้นไม่ว่าโดยทางตรงหรือทางอ้อมเกินกว่าร้อยละยี่สิบห้าของจํานวนหุ้นที่มีสิทธิออกเสียงทั้งหมดเป็นกลุ่มบุคคลเดียวกับผู้ถือหุ้นที่ถือหุ้นไม่ว่าโดยทางตรงหรือทางอ้อมในบริษัทที่ออกหุ้นอ้างอิงเกินกว่าร้อยละยี่สิบห้าของจํานวนหุ้นที่มีสิทธิออกเสียงทั้งหมด (ง) มีกรรมการหรือผู้บริหารเป็นกลุ่มบุคคลเดียวกับกรรมการที่มีอํานาจลนามผูกพันหรือผู้บริหารของบริษัทที่ออกหุ้นอ้างอิง (จ) มีโครงสร้างการถือหุ้นหรือการจัดการในลักษณะอื่นใดที่แสดงให้เห็นได้ว่าผู้ที่ประสงค์จะยื่นคําขออนุญาตมีอํานาจควบคุมบริษัทที่ออกหุ้นอ้างอิง หรือมีบริษัทที่ออกหุ้นอ้างอิงเป็นผู้มีอํานาจควบคุม หรือมีผู้มีอํานาจควบคุมเป็นบุคคลเดียวกับผู้มีอํานาจควบคุมบริษัทที่ออกหุ้นอ้างอิง การนับรวมจํานวนหุ้นตาม (ก) (ข) (ค) ให้นับรวมหุ้นที่ถือโดยผู้ที่เกี่ยวข้องกับบุคคลดังกล่าวด้วย และในกรณีที่บุคคลนั้นเป็นนิติบุคคล ให้นับรวมการถือหุ้นของกรรมการและผู้บริหารในสายงานที่เกี่ยวข้องกับการออกและเสนอขายหุ้นกู้อนุพันธ์ของนิติบุคคลดังกล่าวด้วย (7) "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์หมวด ๑ บททั่วไป ข้อ ๓ ให้บริษัทที่ประสงค์จะเสนอขายหุ้นกู้อนุพันธ์ที่ออกใหม่ตามประกาศนี้ยื่นคําขออนุญาตต่อสํานักงานตามแบบพร้อมเอกสารหลักฐานที่สํานักงานประกาศกําหนด และชําระค่าธรรมเนียมการยื่นคําขออนุญาตในอัตราคําขอละ 10,000 บาท กรณีการขออนุญาตเสนอขายหุ้นกู้อนุพันธ์ที่อาจมีการชําระหนี้ทั้งหมดหรือบางส่วนโดยส่งมอบเป็นหุ้น ให้ผู้ขออนุญาตชําระค่าธรรมเนียมการขอตรวจสอบหุ้นที่จะนํามาใช้เป็นปัจจัยอ้างอิงในแต่ละครั้งในวันที่ยื่นคําขอตรวจสอบการใช้หุ้นอ้างอิงในอัตราคําขอละ 10,000 บาท ในกรณีที่สํานักงานมีความจําเป็นต้องไปเยี่ยมชมกิจการ หรือสถานที่อื่นใดของผู้ขออนุญาตหรือบริษัทย่อยซึ่งตั้งอยู่นอกเขตกรุงเทพมหานครหรือปริมณฑล ผู้ขออนุญาตต้องเป็นผู้รับผิดชอบค่าใช้จ่ายเกี่ยวกับค่าเช่าที่พักและค่าพาหนะเดินทางที่เกิดขึ้นจากการเยี่ยมชมกิจการตามหลักเกณฑ์ที่สํานักงานกําหนด ข้อ ๔ การขออนุญาตและการอนุญาตให้เสนอขายหุ้นกู้อนุพันธ์ที่ออกใหม่ตามประกาศนี้ให้เป็นไปตามหลักเกณฑ์ เงื่อนไข และวิธีการที่กําหนดไว้ในหมวด 2 ในกรณีดังต่อไปนี้ ผู้ขออนุญาตจะยื่นคําขอและปฏิบัติตามหลักเกณฑ์ เงื่อนไข และวิธีการที่กําหนดไว้ในหมวด 3 ก็ได้ (1) การเสนอขายหุ้นกู้อนุพันธ์ที่ออกใหม่แก่ผู้ลงทุนโดยเฉพาะเจาะจง ณ ขณะใดขณะหนึ่ง เมื่อนับรวมกับผู้ถือหุ้นกู้อนุพันธ์ทุกรุ่นทุกลักษณะที่ออกโดยผู้ขออนุญาตมีจํานวนไม่เกินสิบราย ในกรณีที่ศูนย์รับฝากหลักทรัพย์ ผู้รับฝากทรัพย์สิน นายหน้าซื้อขายหลักทรัพย์ผู้ค้าหลักทรัพย์หรือบุคคลอื่นใด มีการถือครองหุ้นกู้อนุพันธ์แทนบุคคลอื่น การนับจํานวนผู้ลงทุนตามวรรคหนึ่ง ให้นับจากบุคคลที่เป็นเจ้าของที่แท้จริงของหุ้นกู้อนุพันธ์นั้น (2) เป็นกรณีที่ได้รับผ่อนผันจากสํานักงาน โดยผู้ขออนุญาตต้องแสดงได้ว่า (ก) มีเหตุจําเป็นและสมควร (ข) การเสนอขายดังกล่าวจะไม่มีผลกระทบต่อผู้ลงทุนในวงกว้าง และ (ค) มีมาตรการให้ความคุ้มครองแก่ผู้ลงทุนอย่างเพียงพอแล้ว ข้อ ๕ ในการขออนุญาตและการอนุญาตให้เสนอขายหุ้นกู้อนุพันธ์ตามประกาศนี้ ปัจจัยอ้างอิงของหุ้นกู้อนุพันธ์ต้องเป็นกรณีหนึ่งกรณีใดดังต่อไปนี้ (1) ราคาหรือผลตอบแทนของหลักทรัพย์ไทย หรือดัชนีกลุ่มหลักทรัพย์ไทย (2) ราคาสินค้าหรือกระแสรายรับหรือรายจ่ายที่เกี่ยวข้องกับธุรกิจหลักของผู้ขออนุญาต เว้นแต่ผู้ขออนุญาตเป็นบริษัทหลักทรัพย์ที่มีคุณสมบัติตามแนวทางที่สํานักงานกําหนด (3) อัตราแลกเปลี่ยนเงินตราต่างประเทศ หรือราคาทองคํา เฉพาะกรณีที่ผู้ขออนุญาตเป็นธนาคารพาณิชย์และได้รับอนุญาตจากธนาคารแห่งประเทศไทยให้ใช้ปัจจัยอ้างอิงดังกล่าวในหุ้นกู้อนุพันธ์ที่จะขออนุญาตแล้ว (4) อันดับความน่าเชื่อถือ (credit rating) หรือเหตุการณ์ที่มีผลต่อการชําระหนี้ (credit events) ของตราสารหนี้ หรือของผู้ออกตราสารหนี้ หรือของลูกหนี้ของผู้ขออนุญาต (5) ปัจจัยอ้างอิงอื่นใดที่สํานักงานประกาศกําหนดด้วยความเห็นชอบของคณะกรรมการ ก.ล.ต. เพื่อประโยชน์ในการรักษาความเป็นธรรมและระบบการซื้อขายหลักทรัพย์ในตลาดหลักทรัพย์ ให้สํานักงานมีอํานาจประกาศกําหนดลักษณะของหุ้นที่จะนํามาใช้เป็นปัจจัยอ้างอิงสําหรับการออกและเสนอขายหุ้นกู้อนุพันธ์ที่อาจมีการชําระหนี้ทั้งหมดหรือบางส่วนโดยส่งมอบเป็นหุ้นได้ข้อ ๖ ในการพิจารณาคําขอ ให้สํานักงานมีอํานาจแจ้งเป็นหนังสือให้ผู้ยื่นคําขอมาชี้แจง หรือส่งเอกสารหลักฐานอื่นเพิ่มเติมได้ภายในระยะเวลาที่สํานักงานกําหนด ในกรณีที่ผู้ยื่นคําขอไม่มาชี้แจง หรือไม่ส่งเอกสารหลักฐานภายในระยะเวลาที่สํานักงานกําหนด ให้ถือว่าผู้ยื่นคําขอไม่ประสงค์จะขออนุญาตเพื่อเสนอขายหุ้นกู้อนุพันธ์ที่ออกใหม่นั้นอีกต่อไปข้อ ๗ ในการพิจารณาว่าคําขออนุญาตใดมีลักษณะเป็นไปตามหลักเกณฑ์ เงื่อนไข และวิธีการที่กําหนดไว้ในประกาศนี้หรือไม่ ให้สํานักงานมีอํานาจดังต่อไปนี้ (1) ในกรณีที่ผู้ขออนุญาตหรือการเสนอขายหุ้นกู้อนุพันธ์มีลักษณะหรือรูปแบบเป็นไปตามหลักเกณฑ์หรือเงื่อนไขที่จะได้รับอนุญาตตามประกาศนี้ แต่มีข้อเท็จจริงซึ่งทําให้พิจารณาได้ว่า ความมุ่งหมายหรือเนื้อหาสาระที่แท้จริง (substance) ของการเสนอขายหุ้นกู้อนุพันธ์นั้นเข้าลักษณะเป็นการหลีกเลี่ยงบทบัญญัติแห่งกฎหมายว่าด้วยหลักทรัพย์และตลาดหลักทรัพย์ หรือข้อกําหนดแห่งประกาศนี้ สํานักงานอาจไม่อนุญาตให้เสนอขายหุ้นกู้อนุพันธ์ตามคําขออนุญาตได้ ทั้งนี้ สํานักงานต้องแจ้งให้ผู้ขออนุญาตทราบถึงเหตุผลประกอบการพิจารณาอย่างชัดเจน (2) ในกรณีที่เข้าลักษณะอย่างหนึ่งอย่างใดดังต่อไปนี้ สํานักงานอาจผ่อนผันไม่นําหลักเกณฑ์ตามประกาศนี้มาใช้พิจารณาคําขออนุญาต หรือไม่นําเงื่อนไขตามประกาศนี้มาใช้บังคับกับการเสนอขายหุ้นกู้อนุพันธ์ที่ได้รับอนุญาตได้ โดยคํานึงถึงความเหมาะสมและความเพียงพอของข้อมูลประกอบการตัดสินใจลงทุนและมาตรการคุ้มครองผู้ลงทุนเป็นสําคัญ ทั้งนี้ สํานักงานอาจกําหนดเงื่อนไขให้ผู้ขออนุญาตต้องปฏิบัติหรืองดเว้นการปฏิบัติอย่างหนึ่งอย่างใดด้วยก็ได้ (ก) ประโยชน์ที่จะได้จากการปฏิบัติให้เป็นไปตามหลักเกณฑ์หรือเงื่อนไขที่จะผ่อนผันให้ ไม่คุ้มค่ากับต้นทุนของผู้ขออนุญาตในการปฏิบัติ และมีข้อเท็จจริงที่ชัดเจนซึ่งทําให้พิจารณาได้ว่าหลักเกณฑ์หรือเงื่อนไขดังกล่าว ไม่มีนัยสําคัญสําหรับการพิจารณาอนุญาตในกรณีนั้น (ข) ผู้ขออนุญาตมีข้อจํากัดตามกฎหมายอื่นที่ทําให้ไม่สามารถปฏิบัติให้เป็นไปตามหลักเกณฑ์หรือเงื่อนไขที่จะผ่อนผัน (ค) ผู้ขออนุญาตมีมาตรการอื่นที่เพียงพอ และสามารถทดแทนการปฏิบัติให้เป็นไปตามหลักเกณฑ์หรือเงื่อนไขที่จะผ่อนผันหมวด ๒ การขออนุญาตและการอนุญาตเสนอขายหุ้นกู้อนุพันธ์ในกรณีทั่วไป ข้อ ๘ บริษัทที่จะได้รับอนุญาตให้เสนอขายหุ้นกู้อนุพันธ์ตามหมวดนี้ต้องมีลักษณะดังต่อไปนี้ (1) เป็นบริษัทที่จัดตั้งขึ้นตามกฎหมายไทย หรือสาขาของธนาคารต่างประเทศที่ได้รับอนุญาตให้ประกอบการธนาคารพาณิชย์เป็นสาขาเต็มรูปแบบในประเทศไทย (2) แสดงได้ว่าสามารถบริหารความเสี่ยงที่เกิดจากการเสนอขายหุ้นกู้อนุพันธ์ตามที่ขออนุญาตได้ตลอดระยะเวลาที่ได้รับอนุญาต ทั้งนี้ ตามแนวทางที่สํานักงานกําหนด (3) ไม่อยู่ระหว่างค้างการนําส่งงบการเงินหรือรายงานเกี่ยวกับฐานะทางการเงินและผลการดําเนินงานของบริษัทต่อสํานักงานหรือตลาดหลักทรัพย์แห่งประเทศไทย ตามมาตรา 56 หรือมาตรา 199 ประกอบมาตรา 56 แล้วแต่กรณี หรือไม่อยู่ระหว่างการฝ่าฝืนหรือไม่ปฏิบัติตามหลักเกณฑ์เกี่ยวกับการจัดทํางบการเงินหรือรายงานเกี่ยวกับฐานะทางการเงินและผลการดําเนินงานของบริษัทอย่างมีนัยสําคัญ หรือไม่อยู่ระหว่างฝ่าฝืนหรือไม่ปฏิบัติตามหลักเกณฑ์เกี่ยวกับการรายงานต่อสํานักงานหรือตลาดหลักทรัพย์แห่งประเทศไทยตามมาตรา 57 หรือมาตรา 199 ประกอบมาตรา 57 แล้วแต่กรณี หรือไม่อยู่ระหว่างการมีหน้าที่ต้องปฏิบัติตามคําสั่งของสํานักงานหรือตลาดหลักทรัพย์แห่งประเทศไทยตามมาตรา 58 หรือมาตรา 199 ประกอบมาตรา 58 แล้วแต่กรณี ทั้งนี้ เว้นแต่ได้รับการผ่อนผันจากสํานักงาน (4) มีผู้บริหารและผู้มีอํานาจควบคุมที่มีคุณสมบัติและไม่มีลักษณะต้องห้ามตามประกาศคณะกรรมการกํากับหลักทรัพย์และตลาดหลักทรัพย์ว่าด้วยขออนุญาตและการอนุญาตให้เสนอขายหุ้นที่ออกใหม่ โดยอนุโลม ในกรณีที่ผู้ขออนุญาตเป็นธนาคารต่างประเทศที่ได้รับอนุญาตให้ประกอบการธนาคารพาณิชย์เป็นสาขาเต็มรูปแบบในประเทศไทย ผู้ขออนุญาตต้องมีผู้บริหารที่ดํารงตําแหน่งในสาขาในประเทศไทย ที่มีคุณสมบัติและไม่มีลักษณะต้องห้ามตามประกาศคณะกรรมการกํากับหลักทรัพย์และตลาดหลักทรัพย์ตามวรรคหนึ่ง โดยอนุโลม (5) ไม่เคยเสนอขายหุ้นกู้อนุพันธ์ โดยฝ่าฝืนหรือไม่ปฏิบัติตามเงื่อนไขภายหลังการอนุญาตที่กําหนดในส่วนที่ 2 ของหมวดนี้ และต้องไม่เคยเสนอขายหุ้นกู้ หรือใบสําคัญแสดงสิทธิอนุพันธ์โดยฝ่าฝืนหรือไม่ปฏิบัติตามเงื่อนไขภายหลังการอนุญาตที่กําหนดไว้สําหรับการเสนอขายหุ้นกู้ในกรณีทั่วไป หรือการเสนอขายใบสําคัญแสดงสิทธิอนุพันธ์ต่อประชาชน ตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการขออนุญาตและการอนุญาตให้เสนอขายหลักทรัพย์ที่ออกใหม่ตามประเภทของหลักทรัพย์นั้น อย่างมีนัยสําคัญส่วน ๑ การขออนุญาต การอนุญาต และเงื่อนไขที่ต้องปฏิบัติเพื่อให้การอนุญาตมีผลสมบูรณ์ ข้อ ๙ ในการพิจารณาคําขออนุญาตที่ยื่นตามหมวดนี้ ให้สํานักงานแจ้งผลการพิจารณาคําขอภายในสามสิบวันนับแต่วันที่สํานักงานได้รับคําขอพร้อมเอกสารหลักฐานที่ถูกต้องและครบถ้วน ข้อ ๑๐ ผู้ขออนุญาตตามหมวดนี้อาจเลือกยื่นคําขออนุญาตเสนอขายหุ้นกู้อนุพันธ์ที่ออกใหม่ได้ในลักษณะใดลักษณะหนึ่งดังต่อไปนี้ (1) ขออนุญาตเป็นโครงการ ซึ่งเป็นการขออนุญาตเสนอขายหุ้นกู้อนุพันธ์ที่มีลักษณะเป็นหุ้นกู้ระยะสั้นภายในอายุโครงการซึ่งมีระยะเวลาไม่เกินสามปี โดยต้องระบุปัจจัยอ้างอิงใดปัจจัยอ้างอิงหนึ่งและมูลค่าของหุ้นกู้อนุพันธ์ที่ขออนุญาต (2) ขออนุญาตเป็นรายบริษัท ซึ่งเป็นการขออนุญาตเสนอขายหุ้นกู้อนุพันธ์หลายครั้งภายในระยะเวลาหนึ่งปี โดยต้องระบุประเภทของปัจจัยอ้างอิงและมูลค่าของหุ้นกู้อนุพันธ์ที่ขออนุญาต (3) ขออนุญาตเป็นรายครั้ง ซึ่งเป็นการขออนุญาตเสนอขายหุ้นกู้อนุพันธ์ในรุ่นที่ขออนุญาต โดยต้องระบุปัจจัยอ้างอิงใดปัจจัยอ้างอิงหนึ่งและมูลค่าของหุ้นกู้อนุพันธ์ที่ขออนุญาตข้อ ๑๑ ในการพิจารณาคําขออนุญาตตามหมวดนี้ สํานักงานอาจพิจารณาอนุญาตตามคําขอเพียงบางส่วนโดยจํากัดประเภทของปัจจัยอ้างอิง มูลค่าของหุ้นกู้อนุพันธ์ หรือระยะเวลาการเสนอขายก็ได้ ทั้งนี้ โดยคํานึงถึงความสามารถในการบริหารความเสี่ยงในหุ้นกู้อนุพันธ์ของผู้ขออนุญาตเป็นสําคัญ ในกรณีเป็นการขออนุญาตออกและเสนอขายหุ้นกู้อนุพันธ์ที่อาจมีการชําระหนี้ทั้งหมดหรือบางส่วนโดยส่งมอบเป็นหุ้น การอนุญาตให้เสนอขายหุ้นกู้อนุพันธ์ลักษณะดังกล่าวจะมีผลสมบูรณ์ก็ต่อเมื่อผู้ขออนุญาตได้ปฏิบัติให้เป็นไปตามข้อ 12 หรือข้อ 13 ก่อนการเสนอขายหุ้นกู้อนุพันธ์ลักษณะดังกล่าวในแต่ละครั้งแล้วข้อ ๑๒ ในกรณีที่เป็นการเสนอขายหุ้นกู้อนุพันธ์ที่อาจมีการชําระหนี้ทั้งหมดหรือบางส่วนโดยส่งมอบเป็นหุ้น ผู้ขออนุญาตต้องไม่เป็นบุคคลภายในของบริษัทที่ออกหุ้นอ้างอิงนั้น ก่อนการเสนอขายหุ้นกู้อนุพันธ์ที่อาจมีการชําระหนี้ทั้งหมดหรือบางส่วนโดยส่งมอบเป็นหุ้น ผู้ขออนุญาตต้องยื่นคําขอตรวจสอบการใช้หุ้นอ้างอิงต่อสํานักงาน โดยปฏิบัติตามหลักเกณฑ์ เงื่อนไข และวิธีการที่สํานักงานประกาศกําหนด พร้อมคํารับรองว่าตนมิใช่บุคคลภายในของบริษัทที่ออกหุ้นอ้างอิง ทั้งนี้ การอนุญาตให้เสนอขายหุ้นกู้อนุพันธ์ในครั้งนั้นให้มีผลสมบูรณ์ ณ วันที่สํานักงานได้แจ้งยืนยันการใช้หุ้นดังกล่าว และในกรณีเช่นว่านี้ การเสนอขายหุ้นกู้อนุพันธ์ดังกล่าวต้องเริ่มดําเนินการภายในระยะเวลาที่สํานักงานประกาศกําหนด โดยหากพ้นระยะเวลาดังกล่าวแล้ว ให้ถือว่าผลการยืนยันการใช้หุ้นอ้างอิงในครั้งนั้นเป็นอันสิ้นสุดลงข้อ ๑๓ ก่อนการเสนอขายหุ้นกู้อนุพันธ์โดยบุคคลที่ได้รับอนุญาตเป็นรายบริษัท หากผู้ได้รับอนุญาตได้ยื่นเอกสารหลักฐานต่อสํานักงานเพื่อแสดงรายละเอียดเกี่ยวกับหุ้นกู้อนุพันธ์ที่จะเสนอขายตามหลักเกณฑ์ เงื่อนไข และวิธีการที่สํานักงานประกาศกําหนดแล้ว ให้ถือว่าการอนุญาตให้เสนอขายหุ้นกู้อนุพันธ์ครั้งนั้นมีผลสมบูรณ์ และให้ถือว่าได้รับความเห็นชอบในการแต่งตั้งผู้แทนผู้ถือหุ้นกู้ (ถ้ามี) จากสํานักงานแล้ว ณ วันที่มีการยื่นเอกสารหลักฐานดังกล่าวถูกต้องครบถ้วน เว้นแต่เป็นกรณีที่ผู้ได้รับอนุญาตต้องปฏิบัติตามข้อ 12 ด้วย การอนุญาตให้เสนอขายหุ้นกู้อนุพันธ์ครั้งดังกล่าวจะมีผลสมบูรณ์ก็ต่อเมื่อสํานักงานได้แจ้งยืนยันการใช้หุ้นดังกล่าวด้วยแล้วข้อ ๑๔ ให้ผู้ได้รับอนุญาตตามหมวดนี้ดําเนินการภายในระยะเวลาและตามหลักเกณฑ์ต่อไปนี้ (1) การเสนอขายหุ้นกู้อนุพันธ์ที่ได้รับอนุญาตเป็นโครงการ ให้เสนอขายให้แล้วเสร็จภายในระยะเวลาตามโครงการที่ได้รับอนุญาตซึ่งต้องไม่เกินสามปี ทั้งนี้ ต้องเสนอขายครั้งแรกภายในระยะเวลาหกเดือนนับแต่วันที่สํานักงานแจ้งผลการอนุญาต (2) การเสนอขายหุ้นกู้อนุพันธ์ที่ได้รับอนุญาตเป็นรายบริษัท ให้เสนอขายให้แล้วเสร็จภายในระยะเวลาหนึ่งปีนับแต่วันที่สํานักงานแจ้งผลการอนุญาต (3) การเสนอขายหุ้นกู้อนุพันธ์ที่ได้รับอนุญาตเป็นรายครั้ง ให้เสนอขายให้แล้วเสร็จภายในหกเดือนนับแต่วันที่สํานักงานแจ้งผลการอนุญาตส่วน ๒ เงื่อนไขภายหลังการอนุญาต (1) ลักษณะและข้อกําหนดเกี่ยวกับหุ้นกู้อนุพันธ์การเสนอขายและการรายงานผลการขาย ข้อ ๑๕ ในการเสนอขายหุ้นกู้อนุพันธ์ที่ได้รับอนุญาตตามหมวดนี้ ผู้ได้รับอนุญาตต้องดําเนินการจัดให้หุ้นกู้อนุพันธ์ที่ออกและเสนอขายมีลักษณะดังต่อไปนี้ (1) มีคําเรียกชื่อเป็นการเฉพาะเพื่อประโยชน์ในการอ้างอิงถึงหุ้นกู้อนุพันธ์ที่เสนอขายในแต่ละครั้ง ทั้งนี้ คําเรียกชื่อหุ้นกู้อนุพันธ์ดังกล่าวต้องแสดงถึงปีที่ครบกําหนดไถ่ถอน ปัจจัยอ้างอิงของหุ้นกู้อนุพันธ์ รวมทั้งข้อกําหนดด้อยสิทธิ (ในกรณีเป็นหุ้นกู้อนุพันธ์ด้อยสิทธิ) ไว้โดยชัดเจน (2) เป็นหุ้นกู้อนุพันธ์ที่ออกตามข้อกําหนดสิทธิที่เป็นไปตามข้อ 17 (3) เป็นหุ้นกู้อนุพันธ์ที่มีมูลค่าไถ่ถอนรวมของหุ้นกู้อนุพันธ์ไม่ต่ํากว่าร้อยละแปดสิบของมูลค่าที่ตราไว้ของหุ้นกู้อนุพันธ์นั้น เว้นแต่เป็นการเสนอขายหุ้นกู้อนุพันธ์ต่อผู้ลงทุนสถาบันหรือได้รับการผ่อนผันเป็นการเฉพาะจากสํานักงาน (4) เป็นหุ้นกู้อนุพันธ์ที่จัดให้มีผู้แทนผู้ถือหุ้นกู้ และสัญญาแต่งตั้งผู้แทนผู้ถือหุ้นกู้เป็นตามข้อ 18 เว้นแต่เป็นการเสนอขายหุ้นกู้อนุพันธ์ต่อผู้ลงทุนสถาบัน และหุ้นกู้อนุพันธ์นั้นมิใช่หุ้นกู้มีประกันข้อ ๑๖ ผู้ได้รับอนุญาตต้องจัดให้มีการจัดอันดับความน่าเชื่อถือในลักษณะใดลักษณะหนึ่งดังต่อไปนี้โดยสถาบันจัดอันดับความน่าเชื่อถือที่ได้รับความเห็นชอบจากสํานักงาน ทั้งนี้ การจัดอันดับความน่าเชื่อถือดังกล่าวต้องมีอยู่จนกว่าสิทธิเรียกร้องตามหุ้นกู้อนุพันธ์จะระงับลง (1) อันดับความน่าเชื่อถือของผู้ได้รับอนุญาต (2) อันดับความน่าเชื่อถือของหุ้นกู้อนุพันธ์ที่เสนอขายในแต่ละครั้งหรือในแต่ละโครงการสํานักงานอาจผ่อนผันหรือยกเว้นให้ผู้ได้รับอนุญาตไม่ต้องทําการจัดอันดับความน่าเชื่อถือตามวรรคหนึ่งได้ ในกรณีดังต่อไปนี้ (1) ผ่อนผันให้การจัดอันดับความน่าเชื่อถือกระทําโดยสถาบันจัดอันดับความน่าเชื่อถืออื่นที่สํานักงานกําหนดได้ ในกรณีที่สถาบันจัดอันดับความน่าเชื่อถือที่ได้รับความเห็นชอบจากสํานักงานได้มีหนังสือแจ้งต่อสํานักงานว่าไม่สามารถทําการจัดอันดับความน่าเชื่อถือผู้ได้รับอนุญาตได้โดยมีเหตุอันสมควร และเหตุนั้นมิได้เกิดจากผู้ออกหุ้นกู้อนุพันธ์ (2) ผ่อนผันให้ไม่ต้องมีการจัดอันดับความน่าเชื่อถือ โดยอาจกําหนดเงื่อนเวลาหรือเงื่อนไขไว้ด้วยก็ได้ ทั้งนี้ โดยคํานึงถึงความจําเป็นของผู้ลงทุนในการมีข้อมูลการจัดอันดับความน่าเชื่อถือนั้น (3) ยกเว้นให้ไม่ต้องมีการจัดอันดับความน่าเชื่อถือ ในกรณีที่มีเหตุจําเป็นและสมควร หรือเป็นกรณีที่พิจารณาได้ว่าไม่จําเป็นต้องมีการจัดอันดับความน่าเชื่อถือ ข้อ ๑๗ ในการเสนอขายหุ้นกู้อนุพันธ์ที่ได้รับอนุญาตตามหมวดนี้ ข้อกําหนดสิทธิต้องมีความชัดเจน ไม่มีข้อกําหนดที่เป็นการเอาเปรียบคู่สัญญาอย่างไม่เป็นธรรม และมีการลงลายมือชื่อผู้มีอํานาจลงนามผูกพันผู้ออกหุ้นกู้อนุพันธ์และประทับตราสําคัญของผู้ออกหุ้นกู้อนุพันธ์ (ถ้ามี) ทั้งนี้ รายการและสาระสําคัญของข้อกําหนดสิทธิสําหรับหุ้นกู้อนุพันธ์ที่ได้รับอนุญาตตามหมวดนี้ ให้เป็นไปตามมาตรา 42 และให้ผู้ได้รับอนุญาตส่งสําเนาข้อกําหนดสิทธิต่อสํานักงานพร้อมกับรายงานผลการขายข้อ ๑๘ ในกรณีหุ้นกู้อนุพันธ์ที่เสนอขายเป็นหุ้นกู้อนุพันธ์ที่จัดให้มีผู้แทนผู้ถือหุ้นกู้ ผู้ได้รับอนุญาตต้องจัดให้สัญญาแต่งตั้งผู้แทนผู้ถือหุ้นกู้มีความชัดเจน ไม่มีข้อกําหนดที่เป็นการเอาเปรียบคู่สัญญาอย่างไม่เป็นธรรม และสอดคล้องกับข้อกําหนดสิทธิ โดยอย่างน้อยต้องมีรายการและสาระสําคัญดังต่อไปนี้ (1) ชื่อและที่อยู่ของคู่สัญญา (2) วันที่สัญญามีผลใช้บังคับ (3) อํานาจ หน้าที่ และความรับผิดของคู่สัญญา โดยมีข้อตกลงที่ระบุให้ผู้ขออนุญาตและผู้แทนผู้ถือหุ้นกู้มีอํานาจ หน้าที่ และความรับผิดตามข้อกําหนดสิทธิทุกประการ (4) อัตราและวิธีการจ่ายค่าตอบแทน หรือบําเหน็จในการปฏิบัติหน้าที่ผู้แทนผู้ถือหุ้นกู้ ซึ่งต้องกําหนดไว้เป็นจํานวนที่แน่นอน รวมทั้งอัตราและวิธีการจ่ายคืนเงินทดรองซึ่งผู้แทนผู้ถือหุ้นกู้ได้จ่ายไปเนื่องจากการปฏิบัติหน้าที่ผู้แทนผู้ถือหุ้นกู้ตามข้อกําหนดภายใต้พระราชบัญญัติหลักทรัพย์และตลาดหลักทรัพย์ พ.ศ. 2535 (5) การสิ้นสุดของสัญญา ให้ผู้ได้รับอนุญาตส่งสําเนาสัญญาแต่งตั้งผู้แทนผู้ถือหุ้นกู้ต่อสํานักงานพร้อมกับรายงานผลการขายข้อ ๑๙ ในกรณีหุ้นกู้อนุพันธ์ที่เสนอขายเป็นหุ้นกู้มีประกัน ไม่ว่าหลักประกันของหุ้นกู้อนุพันธ์นั้นจะได้จัดให้มีพร้อมกับการเสนอขายหุ้นกู้อนุพันธ์หรือจัดเพิ่มเติมขึ้นในภายหลัง หลักประกันของหุ้นกู้อนุพันธ์ดังกล่าวต้องมีลักษณะดังนี้ (1) เป็นทรัพย์สินหรือการค้ําประกันที่มีการดําเนินการให้มีผลบังคับได้ตามกฎหมายโดยคํานึงถึงสภาพของหลักประกันแต่ละประเภท สามารถดํารงได้ตลอดอายุหุ้นกู้อนุพันธ์ และดูแลได้โดยผู้แทนผู้ถือหุ้นกู้ (2) ในกรณีที่หลักประกันเป็นอสังหาริมทรัพย์หรือสัญญาเช่าระยะยาว ผู้ออกหุ้นกู้อนุพันธ์ต้องจัดให้มีการประเมินค่าของหลักประกันดังกล่าวโดยผู้ประเมินราคาทรัพย์สินที่อยู่ในบัญชีที่สํานักงานให้ความเห็นชอบ ทั้งนี้ การประเมินราคาหรือการคํานวณมูลค่าของหลักประกันต้องคํานึงถึงสิทธิและภาระผูกพันใดๆ ไม่ว่าจะเกิดขึ้นโดยบทกฎหมายหรือโดยสัญญาที่มีอยู่เหนือทรัพย์สินอันเป็นหลักประกันนั้นด้วย และต้องจัดทําขึ้นไม่เกินกว่าหนึ่งปีก่อนวันที่ออกหุ้นกู้อนุพันธ์นั้น เว้นแต่จะเป็นกรณีที่ราคาหรือมูลค่าของหลักประกันได้เปลี่ยนแปลงไปอย่างมีนัยสําคัญในช่วงเวลาดังกล่าว ให้ผู้ออกหุ้นกู้อนุพันธ์จัดให้มีการประเมินค่าหลักประกันดังกล่าวใหม่ข้อ ๒๐ ในกรณีเป็นการเสนอขายหุ้นกู้อนุพันธ์ต่อผู้ลงทุนสถาบัน หุ้นกู้อนุพันธ์ที่เสนอขายต้องเป็นหุ้นกู้อนุพันธ์ชนิดระบุชื่อผู้ถือ และในการเสนอขายหุ้นกู้อนุพันธ์ดังกล่าว ผู้ได้รับอนุญาตต้องจัดให้มีข้อความในใบหุ้นกู้อนุพันธ์ที่แสดงว่าผู้ออกหุ้นกู้อนุพันธ์จะไม่รับจดทะเบียนการโอนหุ้นกู้อนุพันธ์ไม่ว่าในทอดใด ๆ หากการโอนนั้นจะทําให้ผู้ถือหุ้นกู้อนุพันธ์เป็นบุคคลอื่นนอกจากผู้ลงทุนสถาบัน เว้นแต่เป็นการโอนทางมรดก ในกรณีที่มีบุคคลใดแสดงความประสงค์ต่อผู้ได้รับอนุญาตที่จะลงทะเบียนการโอนหุ้นกู้อนุพันธ์ ให้ผู้ได้รับอนุญาตตรวจสอบความถูกต้องของการโอนหุ้นกู้อนุพันธ์ หากพบว่าเป็นการโอนที่ขัดต่อข้อจํากัดการโอนที่ได้จดทะเบียนไว้กับสํานักงาน ผู้ได้รับอนุญาตต้องไม่ลงทะเบียนการโอนหุ้นกู้อนุพันธ์ ในกรณีที่ผู้ได้รับอนุญาตจัดให้มีนายทะเบียนหุ้นกู้อนุพันธ์ ผู้ได้รับอนุญาตต้องดําเนินการให้นายทะเบียนหุ้นกู้อนุพันธ์ปฏิบัติตามหลักเกณฑ์ที่กําหนดในวรรคสองด้วยข้อ ๒๑ ในการเสนอขายหุ้นกู้อนุพันธ์ที่ออกใหม่ตามหมวดนี้ เว้นแต่เป็นการเสนอขายหุ้นกู้อนุพันธ์ต่อผู้ลงทุนสถาบัน ผู้ได้รับอนุญาตต้องจัดให้มีผู้จัดจําหน่ายหลักทรัพย์ทําหน้าที่จัดจําหน่ายหุ้นกู้อนุพันธ์นั้น โดยต้องกําหนดให้ผู้จัดจําหน่ายหลักทรัพย์มีหน้าที่ต้องปฏิบัติอย่างน้อยในเรื่องดังต่อไปนี้ (1) เก็บรักษาเงินค่าจองซื้อหุ้นกู้อนุพันธ์ไว้ในบัญชีที่เปิดไว้เฉพาะเพื่อการจองซื้อหุ้นกู้อนุพันธ์ (2) ส่งมอบเงินค่าจองซื้อจากบัญชีจองซื้อหุ้นกู้อนุพันธ์ให้แก่ผู้ได้รับอนุญาตให้แล้วเสร็จภายในเจ็ดวันนับแต่วันปิดการเสนอขายหุ้นกู้อนุพันธ์นั้น เว้นแต่เป็นกรณีที่กําหนดตาม (3) (3) ในกรณีที่ผู้ได้รับอนุญาตไม่อาจแต่งตั้งผู้แทนผู้ถือหุ้นกู้ตามคํายินยอมของผู้ถือหุ้นกู้อนุพันธ์หรือไม่อาจจัดให้มีหลักประกันการออกหุ้นกู้อนุพันธ์ตามข้อกําหนดสิทธิ (ถ้ามี) ให้ผู้จัดจําหน่ายหลักทรัพย์คืนเงินค่าจองซื้อหุ้นกู้อนุพันธ์พร้อมดอกเบี้ยที่เกิดจากบัญชีจองซื้อหุ้นกู้อนุพันธ์ตาม (1) ให้แก่ผู้จองซื้อหุ้นกู้อนุพันธ์ภายในสิบสี่วันนับแต่วันปิดการเสนอขายหุ้นกู้อนุพันธ์ (4) กําหนดให้ใบจองซื้อหุ้นกู้อนุพันธ์ต้องมีข้อความดังต่อไปนี้ (ก) ผู้จองซื้อหุ้นกู้อนุพันธ์ยินยอมแต่งตั้ง (ชื่อบุคคลที่ได้รับความเห็นชอบจากสํานักงาน) เป็นผู้แทนผู้ถือหุ้นกู้ (ถ้ามี) (ข) ผู้จองซื้อหุ้นกู้อนุพันธ์ยินยอมผูกพันตามข้อกําหนดว่าด้วยสิทธิและหน้าที่ของผู้ออกหุ้นกู้อนุพันธ์และผู้ถือหุ้นกู้อนุพันธ์ สําหรับหุ้นกู้อนุพันธ์ (ชื่อเฉพาะของหุ้นกู้อนุพันธ์ที่ใช้ในการอ้างอิง) ทุกประการ หากผู้จองซื้อได้รับการจัดสรรหุ้นกู้อนุพันธ์ (ค) ผู้จองซื้อหุ้นกู้อนุพันธ์อาจตรวจดูข้อกําหนดว่าด้วยสิทธิและหน้าที่ของผู้ออกหุ้นกู้อนุพันธ์และผู้ถือหุ้นกู้อนุพันธ์ได้ที่สํานักงานคณะกรรมการกํากับหลักทรัพย์และตลาดหลักทรัพย์ สํานักงานแห่งใหญ่ของผู้ออกหุ้นกู้อนุพันธ์ และสํานักงานของผู้จัดจําหน่ายหลักทรัพย์ ในกรณีที่ผู้ได้รับอนุญาตสามารถเสนอขายหุ้นกู้อนุพันธ์ที่ออกใหม่ได้โดยไม่ต้องจัดให้มีผู้จัดจําหน่ายหลักทรัพย์ ให้นําความในวรรคหนึ่งในส่วนที่กําหนดให้เป็นหน้าที่ของผู้จัดจําหน่ายหลักทรัพย์มาใช้บังคับกับผู้ได้รับอนุญาต โดยอนุโลม ในกรณีที่ผู้ได้รับอนุญาตเป็นบริษัทหลักทรัพย์ที่ได้รับใบอนุญาตให้ประกอบธุรกิจหลักทรัพย์ประเภทการจัดจําหน่ายหลักทรัพย์ ให้ผู้ได้รับอนุญาตได้รับยกเว้นไม่ต้องจัดให้มีผู้จัดจําหน่ายหลักทรัพย์ แต่ในการเสนอขายหุ้นกู้อนุพันธ์นั้น ผู้ได้รับอนุญาตต้องปฏิบัติให้เป็นไปตามหลักเกณฑ์ที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการในการควบคุมการปฏิบัติงานในการจัดจําหน่ายหลักทรัพย์ด้วย โดยอนุโลมข้อ ๒๒ ในกรณีการออกหุ้นกู้อนุพันธ์มีประกันโดยหลักประกันเป็นอสังหาริมทรัพย์ หรือสังหาริมทรัพย์ประเภทที่ต้องจดทะเบียนตามกฎหมาย ผู้ได้รับอนุญาตจะต้องดําเนินการจดทะเบียนให้ผู้แทนผู้ถือหุ้นกู้เป็นผู้รับทรัพย์สินนั้นเป็นประกันตามกฎหมายด้วยข้อ ๒๓ ให้ผู้ออกหุ้นกู้อนุพันธ์รายงานการไถ่ถอนหุ้นกู้อนุพันธ์ต่อสํานักงาน ทั้งนี้ ตามหลักเกณฑ์และวิธีการที่สํานักงานประกาศกําหนด (2) การเปลี่ยนแปลงของข้อเท็จจริง ข้อ ๒๔ ในการเปลี่ยนแปลงผู้แทนผู้ถือหุ้นกู้ภายหลังการออกหุ้นกู้อนุพันธ์ ให้ผู้ออกหุ้นกู้อนุพันธ์ส่งเอกสารต่อสํานักงาน ทั้งนี้ ตามหลักเกณฑ์และวิธีการที่สํานักงานประกาศกําหนด เมื่อผู้ออกหุ้นกู้อนุพันธ์ได้ส่งเอกสารตามวรรคหนึ่งต่อสํานักงานครบถ้วนแล้ว ให้ผู้ออกหุ้นกู้อนุพันธ์เปลี่ยนแปลงผู้แทนผู้ถือหุ้นกู้ได้โดยถือว่าได้รับความเห็นชอบจากสํานักงาน และให้ผู้ออกหุ้นกู้อนุพันธ์ส่งสําเนาสัญญาแต่งตั้งผู้แทนผู้ถือหุ้นกู้ต่อสํานักงานภายในสิบห้าวันนับแต่วันแต่งตั้งผู้แทนผู้ถือหุ้นกู้นั้นข้อ ๒๕ การแก้ไขเพิ่มเติมสิทธิ หน้าที่ ความรับผิด หรือหลักประกันตามหุ้นกู้อนุพันธ์ภายหลังการออกหุ้นกู้อนุพันธ์นั้น จะกระทําได้ก็ต่อเมื่อการแก้ไขเพิ่มเติมนั้นมิได้ขัดหรือแย้งกับข้อกําหนดของประกาศนี้ และการแก้ไขเพิ่มเติมดังกล่าวได้ดําเนินการโดยชอบตามข้อกําหนดสิทธิ โดยผู้ออกหุ้นกู้อนุพันธ์ต้องแจ้งการแก้ไขเพิ่มเติมดังกล่าวพร้อมทั้งส่งสําเนาเอกสารที่เกี่ยวข้องต่อสํานักงานภายในสิบห้าวันนับแต่วันที่การแก้ไขเพิ่มเติมนั้นมีผลใช้บังคับ ในกรณีที่การดําเนินการตามวรรคหนึ่งเป็นการแก้ไขเพิ่มเติมข้อกําหนดสิทธิซึ่งได้กําหนดให้กระทําได้โดยการมีมติที่ประชุมผู้ถือหุ้นกู้อนุพันธ์ หนังสือนัดประชุมผู้ถือหุ้นกู้อนุพันธ์ต้องระบุอย่างชัดเจนถึงสาเหตุแห่งการแก้ไขเพิ่มเติมข้อกําหนดสิทธิ และผลกระทบที่เกิดขึ้นหรืออาจเกิดขึ้นกับผู้ถือหุ้นกู้อนุพันธ์ เพื่อเป็นข้อมูลประกอบการตัดสินใจของผู้ถือหุ้นกู้อนุพันธ์ข้อ ๒๖ ระหว่างระยะเวลาที่ได้รับอนุญาตให้เสนอขายหุ้นกู้อนุพันธ์ หากผู้ได้รับอนุญาตมีคุณสมบัติไม่เป็นไปตามข้อ 8 หรือมีลักษณะต้องห้ามตามข้อ 12 วรรคหนึ่ง หรือไม่อาจปฏิบัติตามเงื่อนไขภายหลังการอนุญาตที่กําหนดตามส่วนนี้ได้ ให้ผู้ได้รับอนุญาตแจ้งเหตุดังกล่าวต่อสํานักงานภายในเจ็ดวันนับแต่วันที่มีเหตุนั้น เมื่อปรากฏว่าผู้ได้รับอนุญาตให้เสนอขายหุ้นกู้อนุพันธ์ ไม่สามารถแก้ไขเหตุตามข้อ 8 หรือข้อ 12 วรรคหนึ่งได้ภายในระยะเวลาที่สํานักงานกําหนด หรือจงใจหรือเพิกเฉยไม่แจ้งเหตุดังกล่าวต่อสํานักงาน หรือเสนอขายหุ้นกู้อนุพันธ์โดยฝ่าฝืนหรือไม่ปฏิบัติตามเงื่อนไขภายหลังการอนุญาตที่กําหนดในส่วนนี้อย่างมีนัยสําคัญ ให้สํานักงานมีอํานาจสั่งยกเลิกสิทธิของผู้ได้รับอนุญาตในการเสนอขายหุ้นกู้อนุพันธ์สําหรับระยะเวลาที่เหลืออยู่ ในกรณีที่ได้รับอนุญาต เป็นโครงการหรือเป็นรายบริษัท หรือสําหรับหุ้นกู้อนุพันธ์ที่ออกใหม่ในส่วนที่ยังมิได้เสนอขายหรือยังไม่มีผู้จองซื้อ ในกรณีที่ได้รับอนุญาตเป็นรายครั้ง คําสั่งของสํานักงานตามวรรคสองไม่กระทบต่อการบังคับตามกฎหมายระหว่างคู่สัญญาทุกฝ่ายที่เกี่ยวข้องกับหุ้นกู้อนุพันธ์ที่ได้ออกไปก่อนหรือหลังวันที่คําสั่งของสํานักงานมีผลบังคับหมวด ๓ การขออนุญาตและการอนุญาตเสนอขายหุ้นกู้อนุพันธ์ในกรณีจํากัด ส่วน ๑ หลักเกณฑ์การอนุญาต ข้อ ๒๗ ในการพิจารณาคําขออนุญาตที่ยื่นตามหมวดนี้ ให้สํานักงานแจ้งผลการพิจารณาคําขอภายในสิบห้าวันนับแต่วันที่สํานักงานได้รับคําขออนุญาตพร้อมเอกสารหลักฐานที่ถูกต้องและครบถ้วน ข้อ ๒๘ บริษัทที่จะได้รับอนุญาตในการเสนอขายหุ้นกู้อนุพันธ์ตามหมวดนี้ต้องมีลักษณะและได้ดําเนินการดังต่อไปนี้ (1) เป็นบริษัทที่จัดตั้งขึ้นตามกฎหมายไทย หรือสาขาของธนาคารต่างประเทศที่ได้รับอนุญาตให้ประกอบการธนาคารพาณิชย์เป็นสาขาเต็มรูปแบบในประเทศไทย (2) ไม่อยู่ระหว่างค้างการนําส่งงบการเงินหรือรายงานเกี่ยวกับฐานะทางการเงินและผลการดําเนินงานของบริษัทต่อสํานักงานหรือตลาดหลักทรัพย์แห่งประเทศไทย ตามมาตรา 56 หรือมาตรา 199 ประกอบมาตรา 56 แล้วแต่กรณี หรือไม่อยู่ระหว่างการฝ่าฝืนหรือไม่ปฏิบัติตามหลักเกณฑ์เกี่ยวกับการจัดทํางบการเงินหรือรายงานเกี่ยวกับฐานะทางการเงินและผลการดําเนินงานของบริษัทอย่างมีนัยสําคัญ หรือไม่อยู่ระหว่างฝ่าฝืนหรือไม่ปฏิบัติตามหลักเกณฑ์เกี่ยวกับการรายงานต่อสํานักงานหรือตลาดหลักทรัพย์แห่งประเทศไทยตามมาตรา 57 หรือมาตรา 199 ประกอบมาตรา 57 แล้วแต่กรณี หรือไม่อยู่ระหว่างการมีหน้าที่ต้องปฏิบัติตามคําสั่งของสํานักงานหรือตลาดหลักทรัพย์แห่งประเทศไทย ตามมาตรา 58 หรือมาตรา 199 ประกอบมาตรา 58 แล้วแต่กรณี ทั้งนี้ เว้นแต่ได้รับการผ่อนผันจากสํานักงาน (3) ได้จดข้อจํากัดการโอนหุ้นกู้อนุพันธ์ที่จะเสนอขาย ซึ่งแสดงว่าผู้ออกหุ้นกู้อนุพันธ์จะไม่รับจดทะเบียนการโอนหุ้นกู้ไม่ว่าทอดใด ๆ หากการโอนหุ้นกู้อนุพันธ์ดังกล่าวจะทําให้หุ้นกู้อนุพันธ์ที่เสนอขายในครั้งนั้นไม่สามารถคงลักษณะตามข้อ 4 วรรคสอง (1) หรือ (2) แล้วแต่กรณี เว้นแต่เป็นการโอนทางมรดก (4) ในกรณีเป็นการขออนุญาตเสนอขายหุ้นกู้อนุพันธ์ที่ออกใหม่ตามข้อ 4 วรรคสอง (2) ผู้ขออนุญาตต้องแสดงได้ถึงเหตุจําเป็นและสมควรของกรณีดังกล่าว การไม่มีผลกระทบต่อผู้ลงทุนในวงกว้าง และการมีมาตรการให้ความคุ้มครองแก่ผู้ลงทุนอย่างเพียงพอข้อ ๒๙ ให้นําความในข้อ 12 มาใช้บังคับโดยอนุโลมกับการเสนอขายหุ้นกู้อนุพันธ์ที่อาจมีการชําระหนี้ทั้งหมดหรือบางส่วนโดยส่งมอบเป็นหุ้นตามหมวดนี้ ข้อ ๓๐ ผู้ได้รับอนุญาตให้เสนอขายหุ้นกู้อนุพันธ์ที่ออกใหม่ตามหมวดนี้ต้องดําเนินการขายหุ้นกู้อนุพันธ์ให้แล้วเสร็จภายในหกเดือน นับแต่วันที่สํานักงานแจ้งผลการอนุญาตส่วน ๒ เงื่อนไขภายหลังการอนุญาต ข้อ ๓๑ ให้นําความในข้อ 15(1) ข้อ 23 ข้อ 24 และข้อ 26 มาใช้บังคับกับผู้ได้รับอนุญาตให้เสนอขายหุ้นกู้อนุพันธ์ที่ออกใหม่ตามหมวดนี้ โดยอนุโลมข้อ ๓๒ ในการเสนอขายหุ้นกู้อนุพันธ์ที่ออกใหม่ตามหมวดนี้ ให้ผู้ได้รับอนุญาตดําเนินการดังต่อไปนี้ (1) จัดให้มีข้อความในใบหุ้นกู้อนุพันธ์ที่เสนอขายแต่ละครั้ง แสดงว่าผู้ออกหุ้นกู้อนุพันธ์จะไม่รับจดทะเบียนการโอนหุ้นกู้อนุพันธ์ไม่ว่าในทอดใด ๆ หากการโอนนั้นจะขัดกับข้อจํากัดการโอนหุ้นกู้อนุพันธ์ตามที่ระบุไว้ ซึ่งต้องเป็นข้อจํากัดการโอนเดียวกับที่ได้จดทะเบียนไว้กับสํานักงาน (2) จัดให้เอกสารที่โฆษณาชี้ชวนให้ซื้อหุ้นกู้อนุพันธ์ (ถ้ามี) มีข้อความที่ระบุถึงข้อจํากัดการโอนตาม (1) และในกรณีที่เป็นการเสนอขายหุ้นกู้อนุพันธ์ด้อยสิทธิ ให้ระบุสิทธิของผู้ถือหุ้นกู้อนุพันธ์ด้อยสิทธิไว้ให้ชัดเจนข้อ ๓๓ ห้ามมิให้ผู้ได้รับอนุญาตให้เสนอขายหุ้นกู้อนุพันธ์ที่ออกใหม่ตามหมวดนี้โฆษณาการเสนอขายหุ้นกู้อนุพันธ์ต่อบุคคลเป็นการทั่วไป และหากจะมีการแจกจ่ายเอกสารที่เกี่ยวกับหุ้นกู้อนุพันธ์ที่จะเสนอขายหรือกําลังเสนอขาย ผู้ได้รับอนุญาตต้องแจกจ่ายไปให้กับบุคคลเฉพาะเจาะจงหรือบุคคลเท่าที่จําเป็น ทั้งนี้ เพื่อให้การเสนอขายหุ้นกู้อนุพันธ์ดังกล่าวอยู่ภายในลักษณะที่กําหนดไว้ในข้อ 4 วรรคสอง (1) หรือ (2) เท่านั้นข้อ ๓๔ หุ้นกู้อนุพันธ์ที่เสนอขายตามหมวดนี้ต้องเป็นหุ้นกู้อนุพันธ์ชนิดระบุชื่อผู้ถือ ในกรณีที่มีบุคคลใดแสดงความประสงค์ต่อผู้ได้รับอนุญาตที่จะลงทะเบียนการโอนหุ้นกู้อนุพันธ์ ให้ผู้ได้รับอนุญาตตรวจสอบความถูกต้องของการโอนหุ้นกู้อนุพันธ์ หากพบว่าเป็นการโอนที่ขัดต่อข้อจํากัดการโอนที่ได้จดทะเบียนไว้กับสํานักงาน ผู้ได้รับอนุญาตต้องไม่ลงทะเบียนการโอนหุ้นกู้อนุพันธ์ เว้นแต่เป็นการโอนทางมรดก ในกรณีที่ผู้ได้รับอนุญาตจัดให้มีนายทะเบียนหุ้นกู้อนุพันธ์ ผู้ได้รับอนุญาตต้องดําเนินการให้นายทะเบียนหุ้นกู้อนุพันธ์ปฏิบัติตามหลักเกณฑ์ที่กําหนดในวรรคสองด้วยผู้มีอํานาจลงนาม - ประกาศ ณ วันที่ 6 พฤษภาคม พ.ศ. 2546 ร้อยเอก (สุชาติ เชาว์วิศิษฐ) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์